ועדת הפנים ואיכות הסביבה, כנסת 17, פרוטוקול מספר 431, 2008-08-05 14:00

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום פניית שר הפנים לקיום התייעצות עם ועדת הפנים והגנת הסביבה על דחיית מועד הבחירות בשנתיים והמשך עבודת הוועדה הקרואה בעיריית באקה-ג'ת.

אופיר פינס-פז: בבקשה אדוני מנכ"ל משרד הפנים.

אריה בר: במהלך שנת 2006 החליט שר הפנים על פיזור מועצת העירייה וראש העירייה ומינה ועדה ממונה.

אריה בר: בנובמבר 2006 מונה מר יצחק ולד, שהיה ראש עיריית כפר-סבא לפני כן, כראש הוועדה הממונה.

אריה בר: ב-31 בדצמבר 2006 הגירעון הנצבר של העירייה עמד על 118.6 מיליון שקלים, שמהווה כ-120% מתקציב הרשות.

אריה בר: חלק מן החובות עד לרגע הרשות לא הצליחה לאמת ויש כנראה חובות נוספים שלא נרשמו בספרים.

אריה בר: בכל אופן, הרשות עדיין לא סיימה את עבודתה בתחום הזה.

אריה בר: בסך הכול הגירעון גדול יותר.

אריה בר: במהלך שנת 2007 חתמה הרשות על תוכנית הבראה.

אריה בר: היא היתה אמורה להתאזן בתקציבה השוטף לקראת סוף שנת 2008.

אריה בר: לדעתנו על-פי הנתונים הכספיים אין סיכוי שבסוף שנת 2008 היא תתאזן וגם לא תצליח עדיין בהקטנת הגירעון הנצבר, למרות העזרה הגדולה שלנו בתקציבים ממשלתיים גדולים מאוד לרשות.

אריה בר: ב-31 בדצמבר 2007 הגירעון הנצבר ירד ל-97 מיליון שקל כתוצאה מתמיכה גדולה מאוד שלנו, הן במענקים גדולים והן בהלוואות.

אריה בר: בכלל זה עולה סוגיית תשלום החובות המוסדיים למס הכנסה, לביטוח הלאומי, לקרנות הפנסיה, לתשלום משכורות וכל הקשור בזה.

אריה בר: המועצה ברשות מר ולד החלה לאחרונה בכמה פרויקטים של פיתוח ושל בנייה, ביניהם שני בתי-ספר ו-5 גני ילדים.

אריה בר: בימים האלה מתחילים את העבודות בשטח.

אריה בר: כמו כן היא מבצעת עבודות ביוב ושיקום כבישים.

אריה בר: עכשיו הם מכינים גם תוכנית אב למערכת החינוך, בתיאום עם משרד החינוך.

אריה בר: על-פי ההמלצה של הגורמים המקצועיים שקיבל אותה השר, אנו סבורים שהמועד לקיום בחירות ברשות צריך להידחות בשנתיים לכל היותר וזאת בקשתנו.

אופיר פינס-פז: למוֹתר לציין שאין על כך מחלוקת עם הוועדה משום שאנו דנים במסגרת אחרת בחוק הפירוק וגם שם ברור לנו שהבחירות לא יכולות להיערך.

אופיר פינס-פז: בין אם תהיה ועדה קרואה ובין אם יהיה פירוק ברור לגמרי שהבחירות לא יכולות להיערך בנובמבר.

אריה בר: מאחר ואדוני היושב-ראש הצביע בעד אותה החלטה, אתם יכולים להצביע בעד גם כעת.

אופיר פינס-פז: לכן אני לא רואה מניעה להיעתר לבקשת שר הפנים.

אופיר פינס-פז: מישהו רוצה להתייחס?

אופיר פינס-פז: בבקשה.

אידריס מואסי: אני מקווה שהצעת החוק לפירוק האיחוד הכפוי והכושל בין באקה אל גרבייה ובין ג'ת תגיע לכלל אישור וסיום במושב הקרוב של הכנסת וכך למעשה ניפטר מהגיבנת ומהרעה הזאת.

אריה בר: זה עדיין לא אומר שיהיו בחירות.

אידריס מואסי: אדוני היושב-ראש, כבר לפני 5 שנים העמידו אותנו בפני שתי ברירות: או שנאכל את הדג המסריח, בדמותו של האיחוד, או שנסולק מן העיר, בדמותו של פירוק המועצה.

אידריס מואסי: בסופו של דבר נאלצנו על-פי החוק, כי החוק כפה עלינו, ואכלנו את הדג המסריח, ורק שנתיים לאחר מכן גם סילקו אותנו מן העיר.

אידריס מואסי: כך שהמצב לא נוח.

אידריס מואסי: אני גר בבאקה ושימשתי בעוונותיי כחבר מועצת העיר, לא זאת שפורקה אלא קצת לפני כן.

אידריס מואסי: הזכות לבחור ולהיבחר, אדוני המנכ"ל, היא נשמת אפה של הדמוקרטיה בישראל.

אידריס מואסי: הזכות הזאת צריכה להינתן.

אידריס מואסי: הסמכות של שר הפנים לדחות בחירות ולפרק מועצות אמורה להיות מוגבלת.

אידריס מואסי: בדיון נוסף בבג"ץ 1913/97 הגבילו אותה, בהרכב של 7 שופטים, בצורה הכי ברורה.

אידריס מואסי: אפשר לקרוא את כל נימוקי השופטים.

אידריס מואסי: מלמדים את הבג"ץ הזה באוניברסיטאות כשמלמדים על הדמוקרטיה, על הבחירות, על המוסדות.

אידריס מואסי: בכל הצניעות, הבג"ץ הזה רשום על שמי כתקדים.

אידריס מואסי: אמנם מר ולד הגיע לישוב באקה על אפנו ועל חמתנו, אולם קיבלנו אותו בזרועות פתוחות ולא התנהגנו כמו אנשי טייבה וכמו אנשי ערים וישובים אחרים.

אידריס מואסי: נהפוך הוא.

אידריס מואסי: גם חבר הכנסת אופיר פינס-פז בהיותו שר הפנים הגיע וראה את החור השחור שהיה שם במאזן.

אידריס מואסי: כל הנתונים הראו שאי אפשר לנהל עירייה שבה הפגישו חלש ועני עם חלש וקצת פחות עני והפכו את זה למשהו בלתי אפשרי.

אידריס מואסי: אני אחד האנשים שהודיעו שעיר כזאת לא יכולה להתנהל.

אידריס מואסי: הציבור בבאקה ובג'ת נאלץ לשלם את כל הגירעון הזה.

אידריס מואסי: יושב כאן גם חבר מועצת העירייה שפורקה והוא יכול לומר שהמדינה לא תרמה כהוא זה להצלחת האיחוד.

אידריס מואסי: לא ייתכן שגם תמשיכו עם האיחוד וגם תדחו פעם נוספת את הבחירות.

אידריס מואסי: אני בדעה שצריך לפרק את האיחוד הזה כי שום טובה לא באה ממנו.

אופיר פינס-פז: אנחנו לא בדיון על הפירוק.

אופיר פינס-פז: הדיון על הפירוק התקיים כאן וימשיך להתקיים.

אידריס מואסי: לא ייתכן שתוארך כהונת הוועדה הקרואה.

אידריס מואסי: המלצות מר יגאל שחר, הממונה על מחוז חיפה, כדי לדחות את האיחוד היו כדלקמן: 1) ביצוע האיחוד בפועל 2) מימוש תוכנית ההבראה ככתבה וכלשונה 3) שיפור ניכר בגבייה 4) הטבת המאזנים 5) הקטנת מספר העובדים.

אידריס מואסי: אם הדבר שגרם לכל הדברים האלה הוא בעצם האיחוד, וכבר סיימנו את הדיון על האיחוד, אז הכיצד ניתן להאריך את עבודת הוועדה הממונה?

אריה בר: אתה רוצה שיהיו בחירות בנובמבר?

אידריס מואסי: לא, אני רוצה שתתקבל הוראת שעה בדומה לזאת שנתקבלה באל שאגור ובדליה ועוספייה (עיר הכרמל) ויהיה מצבם כמצבנו.

סמיח אבו מוך: הדברים שאמר מר אריה בר מעוררים פליאה והשתאות.

סמיח אבו מוך: כאשר יש בידיך נתונים מספריים ניתן לבדוק את הדברים.

אריה בר: אתה מערער על הנתונים שאני מציג?

סמיח אבו מוך: בהחלט כן.

סמיח אבו מוך: המועצה הקודמת שפורקה – ובדקתי את הנתונים של התקציב על-פי המאזנים והגירעונות – היתה מאוזנת עד לשנת 2003.

סמיח אבו מוך: אני מדבר על המועצה בבאקה.

סמיח אבו מוך: כאשר נתקבלה החלטה פוליטית על האיחוד הביאו איתם חבילת חובות של 75 מיליון שקל.

סמיח אבו מוך: אל"ף, מליאת הרשות קיבלה החלטה ולא רצתה בשילוב הזה.

סמיח אבו מוך: בי"ת, היתה החלטת מדינה ללוות את באקה למשך שנתיים עד שיפעילו את האיחוד בפועל.

סמיח אבו מוך: בתוכנית ההבראה הוחלט למחוק חובות של 60 מיליון שקל.

סמיח אבו מוך: בתקופת הכהונה של מר ולד עשו מחיקות של 88 מיליון שקל של חובות על-ידי איחוד תיקים.

סמיח אבו מוך: החלו כבר בתוכנית ההבראה בפיטורי 120 עובדים.

סמיח אבו מוך: כיצד אתה מציג כאן נתונים על חובות של 108 מיליון שקלים?

אריה בר: ב-2006.

סמיח אבו מוך: מר ולד נמצא בתפקיד כבר שנתיים, ואתה אומר:

סמיח אבו מוך: נתנו תקציבים אד הוק וירדו לחובות מצטברים של 97 מיליון שקל.

סמיח אבו מוך: איך זה ייתכן?

אריה בר: ומה עם תשלום החובות?

סמיח אבו מוך: תנסה להפחית מה שגבו ב-1997 באופן יחסי.

אריה בר: הנתונים לא שלי אלא של רואי חשבון בדוחות מבוקרים.

סמיח אבו מוך: יש לי את כל הדוחות, גם של בנק ישראל.

סמיח אבו מוך: כתבו דוחות ואמרו שאין העמקת גבייה, שהגירעון הולך וגדל, כלומר אין צמצום משמעותי של הגירעון.

סמיח אבו מוך: אתם מנסים לתאר לנו פרודיה כזאת, כאילו אנחנו חיים בגן עדן.

סמיח אבו מוך: אנחנו חיים בסיוט מתמשך.

סמיח אבו מוך: עד כה דיברתי על הפירוק.

סמיח אבו מוך: אני רוצה להתייחס לבחירות.

סמיח אבו מוך: אבסורד ללכת לבחירות בעיצומו של דיון פוליטי על הפירוק, דיון בהצעת חוק שעברה בקריאה הראשונה ויהיו עוד שתי קריאות.

סמיח אבו מוך: בואו נחכה לנולד.

אופיר פינס-פז: הוא לא יכול להמתין.

אופיר פינס-פז: אין קשר.

אופיר פינס-פז: השר פועל על-פי החוק שמחייב אותו, בלי כל קשר להליך החקיקה על הפירוק, להתייעץ עם ועדת הפנים ולקבל החלטה בכל מקום שיש בו ועדה קרואה שמכהנת למעלה משנתיים, וכך הוא עושה.

אופיר פינס-פז: זה שבמקרה או שלא במקרה יש גם הצעת חוק לפירוק האיחוד זה דבר נפרד, אבל ההליך שמתקיים כאן הוא הליך על-פי חוק.

סמיח אבו מוך: אני מציע שתינתן תקופה סבירה ולא ארכה של שנתיים ולאפשר לתושבים להצביע בבחירות.

סמיח אבו מוך: אם יהיה פירוק מצדנו אנחנו לא רוצים בחירות, לא רוצים שום דבר.

סמיח אבו מוך: אבל יש תקופה סבירה ושנתיים היא תקופה ארוכה מדי.

אופיר פינס-פז: תיכף נשמע את היועץ המשפטי של הוועדה על הקשר בין שני הדברים, בין ההחלטה היום והחלטת שר הפנים ובין הצעת החוק שיש בה גם הוראת שעה לגבי הבחירות.

סמיח אבו מוך: אני אומר לכם באופן חד וברור, האיחוד נכפה עלינו.

סמיח אבו מוך: לא ייתכן שישללו זכות דמוקרטית של אנשים ומצביעים חדשים לממש את זכותם להצביע בבחירות.

סמיח אבו מוך: התמונה לא ורודה.

מוסטפא אבו מוך: אני חבר מועצת עיריית באקה אל גרבייה לשעבר.

מוסטפא אבו מוך: לדעתי לא צריך להאריך את תקופת המינוי של הוועדה הקרואה, אם מהטעמים שלי ואם מהטעמים של מר אריה בר.

מוסטפא אבו מוך: הוא אומר שהכול הסתדר והכול בסדר.

מוסטפא אבו מוך: אם כך אז לא צריך ועדה קרואה.

אריה בר: לא אמרתי שהכול בסדר.

מוסטפא אבו מוך: מן הטעמים שלי – כל הנתונים שהוא הציג על החובות המצטברים היו של ג'ת.

מוסטפא אבו מוך: ג'ת היא שליש מבאקה.

מוסטפא אבו מוך: את החוב של 97 מיליון שקל קיבלנו במתנה ותושבי באקה משלמים את החובות למרות שבוועדה שהחליטה על האיחוד נאמר שאין להטיל את החובות של ג'ת על תושבי באקה.

מוסטפא אבו מוך: היו אז המלצות נוספות אולם לא מימשתם אף המלצה.

מוסטפא אבו מוך: על בית-הספר שנבנה עכשיו חתומים חברי מועצת באקה אל גרבייה לשעבר.

אריה בר: אתה מממן אותו?

מוסטפא אבו מוך: הייתי גם מנהל מחלקת החינוך בעבר.

מוסטפא אבו מוך: לא ראינו כעת עשייה.

מוסטפא אבו מוך: אני לא מצפה שהוועדה הממונה בתוך שנה תוכל לעשות משהו, זה לא סביר.

מוסטפא אבו מוך: לדעתי הבחירות צריכות להתקיים במועדן.

אריה בר: בנובמבר?

מוסטפא אבו מוך: כאשר יהיה החוק יוסיפו גם הוראת שעה.

מוסטפא אבו מוך: מן הטעמים האלה לא צריך להאריך את כהונת הוועדה הקרואה.

מוסטפא אבו מוך: אין בכך צורך.

חנא סוייד: עד איזה מועד אפשר לקבל כאן החלטה על אי קיום בחירות?

אופיר פינס-פז: כעת מתקיים דיון שבסופו שר הפנים דוחה את הבחירות בשנתיים.

חנא סוייד: מתי תתקבל החלטה כזאת כאן?

חנא סוייד: היום, או אולי בעוד חודש?

אופיר פינס-פז: אנחנו לא יכולים לקבל החלטה לפני שהכנסת חוזרת מן הפגרה.

חנא סוייד: אני מדבר על ההחלטה הזאת, ההמלצה לשר הפנים באשר לחובת ההתייעצות שלו עם הוועדה.

יהודה זימרת: אנחנו כבר בישורת האחרונה.

יהודה זימרת: למעשה חלק מן המועדים התחילו כבר לרוץ.

יהודה זימרת: אנחנו כבר בבעיה מבחינת לוחות הזמנים.

חנא סוייד: האם ידוע לכם על מועד קיצוני אחרון שבו אפשר לקבל את ההחלטה הזאת?

אריה בר: בדרך כלל זה חצי שנה לפני הבחירות, ואנחנו במועד הזה.

חנא סוייד: אם זה חצי שנה לפני הבחירות אנחנו כבר הרבה אחרי.

אריה בר: אנחנו מאחרים.

אריה בר: אם יהיו בחירות זה מחייב התארגנות.

חנא סוייד: אני שואל לא סתם כך.

חנא סוייד: ברוח הדברים שאתה אומר אני סבור שאולי צריך לא לקבל כאן

חנא סוייד: החלטה כאשר לא צריך לקבל אותה כי מתקדם הליך מקביל.

חנא סוייד: נראה איך הוא מתקדם.

חנא סוייד: אולי בעוד חודש אפשר לקבל החלטה.

חנא סוייד: זאת השאלה שלי.

אופיר פינס-פז: אל תשכח שאת ההחלטה מקבל שר הפנים.

אופיר פינס-פז: מה שנעשה עכשיו זה התייעצות עם ועדת הפנים והגנת הסביבה.

אופיר פינס-פז: אין לנו סמכות להחליט במקום השר, אלא רק לייעץ לו.

חנא סוייד: אנחנו לא מחפשים סמכות כזאת, אני לפחות לא.

חנא סוייד: יש לי הערה גם לגבי הדברים שנאמרו כאן.

חנא סוייד: ההישגים שנמנו כאן אינם מרקיעי שחקים.

חנא סוייד: צמצום הגירעון המצטבר מ-108 מיליון שקלים ל-97 מיליון שקלים זה לא מדהים.

אריה בר: זה רק החוב המצטבר.

אריה בר: בנוסף לזה יש את השוטף, שמשולם.

אריה בר: יש את החובות ששולמו.

חנא סוייד: הכול בסופו של דבר נמדד בחוב המצטבר.

אריה בר: לא.

אריה בר: מקבלים הרי תקציבים לכסות את השנה, כולל משכורות ברוטו ולא נטו.

חנא סוייד: זה מסתכם בחוב מצטבר, כך אני מבין.

סמיח אבו מוך: את כל החוב הזה קיבלנו מג'ת.

חנא סוייד: אני לא רואה כאן הישגים גדולים.

חנא סוייד: בנוסף לכך ראיתי שיש על המדוכה כרגע הכנת תוכנית אב לחינוך.

חנא סוייד: בשביל להכין תוכנית אב לחינוך לא צריך ועדה קרואה.

אופיר פינס-פז: אני מבקש לא להגיב לכל אמירה.

יצחק ולד: קודם כול אני מבקש להתנצל על האיחור.

יצחק ולד: אני לא רוצה להתייחס להצעת החוק על הפירוק מכיוון שאני דן כרגע במצב הנוכחי שבו יש למעשה רשויות מאוחדות.

יצחק ולד: אני גם לא רוצה להביע עמדה כזאת או אחרת אלא רק לתאר את המצב פחות או יותר.

יצחק ולד: על הוועדה הקרואה הוטלו המשימות לא רק לבצע את האיחוד בפועל, תהליכים שלא בוצעו מתחילת הקדנציה כאשר היו צריכים להתבצע, אלא גם לעסוק בתוכנית הבראה ולהעלות את העירייה על דרך המלך.

יצחק ולד: שני הדברים כמובן גם קשורים וגם לא קשורים זה בזה.

יצחק ולד: באשר לתוכנית ההבראה, יש עוד הרבה לעשות.

יצחק ולד: לפי לוח הזמנים שנקבע לנו אמורים לסיים את תוכנית ההבראה עד לסוף שנת 2008 ובוודאי שהריקושטים יימשכו גם לאחר מכן.

יצחק ולד: אבל מדי פעם בפעם מתגלים לנו גם כל מיני דברים שלא ידענו מלכתחילה.

יצחק ולד: אציג דוגמה.

יצחק ולד: הגירעון המצטבר שידענו עליו, כפי שהופיע בספרים לסוף שנת 2006 עמד על 133 מיליון שקל.

יצחק ולד: נכון להיום אנחנו יודעים שיש לפחות עוד 13-15 מיליון שקל חובות שלא היו רשומים בספרים ואני לא מוכן להמר שזה הסוף.

אופיר פינס-פז: מה עשית כאשר גילית פתאום גירעון שלא נרשם?

אופיר פינס-פז: האם מתבצעת חקירה?

אופיר פינס-פז: מהרבה מאוד בחינות זה רישום כוזב במסמכי תאגיד.

תומר רוזנר: ויש רואה חשבון שחתום על הדוחות.

אריה בר: יש פעולה של חיוב אישי.

אופיר פינס-פז: צריכה להיות מוגשת תלונה במשטרה.

אופיר פינס-פז: זה עבירה פלילית ולא שום דבר פחות מזה.

אופיר פינס-פז: אבל תמשיכו לא לעשות את זה ותקבלו עוד ועוד ועוד.

יצחק ולד: מי שמבצע את הפעולה הזאת זה רואה חשבון חיצוני שמתמנה מטעם משרד הפנים.

יצחק ולד: הוא אפילו לא ממונה שלנו.

אופיר פינס-פז: לכן לא תובעים.

אופיר פינס-פז: מכיוון שאלה אנשים של משרד הפנים איך יתבעו?

אריה בר: הוא רק מגלה את הנתונים.

יצחק ולד: אנחנו מתייחסים לנתונים ככל שנוברים בספרים ומוצאים להם תיעוד כלשהו.

יצחק ולד: אם באה דרישה של מישהו שאין לה בסיס, מבחינתי היא לא קיימת ושיתבעו ונלך לבית-המשפט על זה.

חנא סוייד: אז למה אתה סופר אותה?

אופיר פינס-פז: כי יש לה בסיס.

אופיר פינס-פז: הוא אומר שמצא עוד אסמכתאות לחובות בסך 15 מיליון שקל.

יצחק ולד: מצאו אסמכתאות שלא היו רשומות קודם במאזנים.

חנא סוייד: אז השאלה של היושב-ראש עומדת בעינה.

חנא סוייד: למה מביאים את זה לכאן רק כאשר מבקשים להאריך את תקופת הכהונה של הוועדה הקרואה?

חנא סוייד: למה אתם לא נלחמים בתופעה הזאת?

רני פינצי: מי אמר שלא נלחמים?

אריה בר: אנחנו מגישים תלונות למשטרה וקובעים חיוב אישי.

אופיר פינס-פז: נגד מי הגשתם תלונה למשטרה?

אריה בר: אני לא רוצה לפרט כי זה עניין אישי.

אריה בר: אנחנו קובעים חיוב אישי ופועלים בעניין זה.

חנא סוייד: אני בעד.

חנא סוייד: לשם שינוי בישיבה הזאת, אני בעד.

אריה בר: יש בכוונתנו לתקן את החקיקה בעניין הזה אולם נתקלנו בהתנגדות של גורמים במשרד המשפטים.

אריה בר: אנו מבקשים לקבוע כי מי שעושה דבר כזה מראש יקצבו לו את העונש הקשה.

אריה בר: זה לא הפקרות.

סמיח אבו מוך: אני מבקש להזכיר שוב שמדובר בשתי רשויות.

יצחק ולד: אני מניח שיהיו תביעות נוספות בעניין הזה.

יצחק ולד: מתהלכת איזו אגדה, ושמעתי את קָצֶהַ כאן, כאילו כל החובות בבאקה-ג'ת הם של ג'ת.

יצחק ולד: את האגדה הזאת צריך לנפץ מכיוון שהיא לחלוטין לא נכונה.

מוסטפא אבו מוך: לא הכול, אבל הרוב.

מוסטפא אבו מוך: אני יכול להציג לו מספרים מדויקים, אם ירצה.

אופיר פינס-פז: לך למשרדו ותציג לו את הדברים.

אופיר פינס-פז: יצרו רושם כאילו זה הכול.

יצחק ולד: בין המטרות שעמדו לנגד עינינו היה כמובן לעמוד במסגרת אבני הדרך של תוכנית ההבראה, שחלקן הגדול נשען על תגבור הגבייה על חשבון חובות.

יצחק ולד: אני יכול לומר שבשנת 2007 נעשתה בעניין הזה פעולה עצומה.

יצחק ולד: כבר בדיון קודם שהיה כאן תיארתי את זה.

יצחק ולד: אנחנו נמצאים בדרך, אבל הדרך שלפנינו עוד ארוכה גם בעניין הזה של הפחתת היקף החובות לרשות.

יצחק ולד: למעשה היה צריך לבנות עירייה מחדש – את המבנה הארגוני, את המכרזים לתפקידים השונים וכל הקשור בזה, ולצמצם כוח-אדם על-פי תקנים שסוכמו במשותף עם משרד הפנים.

יצחק ולד: גם התהליך הזה טרם הסתיים ואנחנו נמצאים עכשיו בשלב אחרון של בוררות מכיוון שההליך של הוועדה הפריטטית לא צלח והגענו לבוררות בנושא הזה.

יצחק ולד: גם חקיקת חוקי-עזר חדשים טרם הסתיימה.

יצחק ולד: חלקם קיבל כבר תוקף, חלקם בהליך של דיונים עם משרד הפנים ומשרד המשפטים וחלקם עדיין נמצא בקנה ובעבודה.

יצחק ולד: ואחרון אחרון לצורך העניין, בזמן שניתן לוועדה נעשתה עבודה עצומה.

יצחק ולד: אני יכול לצטט חלק מעובדי העירייה שאמרו לי: ההישג העיקרי שהגעת אליו עד היום הוא הטמעה של נהלי עבודה תקינים לפי החוק, כפי שצריך לעבוד בצורה מסודרת.

יצחק ולד: אבל גם בזה אני עדיין מאוד לא שבע-רצון מהשלב שאליו הגענו.

יצחק ולד: יש לנו די דברים לעשות גם בנושא הזה בכדי לבסס באופן משמעותי הרבה יותר את העבודה המסודרת כפי שצריכה לדעתי רשות מקומית להתנהל.

אופיר פינס-פז: אדוני היועץ המשפטי, אני מבקש לשמוע את חוות דעתך.

אופיר פינס-פז: שר הפנים מבקש להאריך את מינוי הוועדה הקרואה ולדחות את מועד הבחירות בשנתיים.

אופיר פינס-פז: לעומת זה בהוראת השעה שהצבענו עליה בקריאה הראשונה מדובר על הארכה ב-3 חודשים.

אופיר פינס-פז: איך זה מתיישב?

אופיר פינס-פז: מה אם שני הדברים יתקבלו?

אופיר פינס-פז: מה עומד לקרות?

תומר רוזנר: שר הפנים פועל על-פי המצב המשפטי הנוכחי ומבקש לדחות את הבחירות בשנתיים.

תומר רוזנר: אם החוק יתקבל בסופו של דבר ויקבע מועד אחר לקיום הבחירות ברור שהחוק יגבר.

אופיר פינס-פז: אני מעמיד להצבעה את הצעת שר הפנים.

אופיר פינס-פז: מי בעד להיענות לבקשת שר הפנים?

אופיר פינס-פז: מי נגד הצעת שר הפנים?

אופיר פינס-פז: הצבעה בעד בקשת שר הפנים לדחיית מועד הבחירות בעיריית באקה-ג'ת – 1 נגד – 1 נמנעים – אין הבקשה לא נתקבלה.

אידריס מואסי: חבר הכנסת פינס-פז, אתה מצביע בעד לתת לנו ממשל צבאי לעוד שנתיים?

אידריס מואסי: איזו צורה יש לזה?

אופיר פינס-פז: אני מציע שתחזור בך מן האמירה הזאת.

אידריס מואסי: מישהו שאל את האנשים?

אידריס מואסי: האנשים אומרים לא, ואמרו לא, והלכו לבג"ץ.

אידריס מואסי: כל פעם אומרים לא ועוד פעם כופים עלינו.

אופיר פינס-פז: 1 בעד, 1 נגד.

אופיר פינס-פז: התוצאה היא תיקו ולכן הוועדה לא ממליצה לשר הפנים להאריך את תקופת הכהונה של הוועדה הקרואה בשנתיים נוספות.

אריה בר: המשמעות, שהוועדה ממליצה לקיים בחירות בנובמבר.

יהודה זימרת: המשמעות, שהוועדה לא קיבלה החלטה ולא ממליצה.

יהודה זימרת: בתיקו ההצעה לא עוברת, אבל ההצבעה היתה יכולה להיות גם על התנגדות להצעת השר וגם היא לא היתה עוברת.

תומר רוזנר: ההצעה שהועמדה להצבעה היתה האם להמליץ לשר הפנים שהוועדה מקבלת את בקשתו לשנות את מועד הבחירות.

תומר רוזנר: מכיוון שהשאלה שעמדה להצבעה היא בלשון חיובית, האם להגיד כן להמלצה התומכת, וההצעה הזאת לא זכתה לרוב, זה אומר שהוועדה לא תומכת.

יהודה זימרת: אם ההצעה היתה אומרת להמליץ לא להסכים עם שר הפנים גם אז לא היה לה רוב.

יהודה זימרת: סתם בגלל ניסוח השאלה זאת ההמלצה?

יהודה זימרת: אין מאחורי זה מהות.

תומר רוזנר: זה לא סתם.

תומר רוזנר: בכנסת יודעים על מה מצביעים.

אופיר פינס-פז: כאשר אין רוב בוועדה לפנייה של שר הפנים ברור שאין הסכמה על הצעת שר הפנים.

חנא סוייד: עו"ד זימרת, אולי תנסח אתה שאלה שנראית לך ראויה.

יהודה זימרת: אני צריך אחר-כך לקחת את זה לבית-המשפט.

אופיר פינס-פז: תודה רבה.

אופיר פינס-פז: הישיבה נעולה.